b'\n_START_ARTICLE_\nMiika Franssila\n_START_SECTION_\nUra\n_START_PARAGRAPH_\nFranssila on Luum\xc3\xa4en Poikien kasvatti. H\xc3\xa4n muutti D-juniori-ik\xc3\xa4isen\xc3\xa4 perheineen Valkeakoskelle ja siirtyi KOOVEE:n junioreihin. Franssila siirtyi sielt\xc3\xa4 sittemmin H\xc3\xa4meenlinnan Pallokerhon C-nuoriin. H\xc3\xa4n muutti Valkeakoskelta omilleen H\xc3\xa4meenlinnaan 16-vuotiaana. Franssila oli kaudella 2008\xe2\x80\x932009 joukkueen C-nuorten tehokkain puolustaja sek\xc3\xa4 SM-karsinnoissa ett\xc3\xa4 runkosarjassa. Seuraavan kauden 2009\xe2\x80\x932010 p\xc3\xa4\xc3\xa4tteeksi h\xc3\xa4n voitti B-nuorten SM-hopeaa. Seuraavalla kaudella 2010\xe2\x80\x932011 Franssila oli taas HPK:n B-nuorten tehokkain puolustaja tehoilla 7+11=18. Vuonna 2012 h\xc3\xa4n voitti A-nuorten SM-pronssia ja vuonna 2013 Suomenmestaruuden._NEWLINE_Kaudella 2013\xe2\x80\x932014 Franssila debytoi HPK:n SM-liigajoukkueessa. H\xc3\xa4n teki liigadebyyttins\xc3\xa4 11. joulukuuta 2013 Saimaan Palloa vastaan. Franssila pelasi kauden aikana kolme SM-liigaottelua, kunnes h\xc3\xa4n siirtyi vuoden vaihteessa aluksi toistaiseksi voimassa olleella sopimuksella Mestis-joukkue TuToon ja pari viikkoa my\xc3\xb6hemmin Franssilan sopimusta jatkettiin kauden loppuun. H\xc3\xa4n teki siell\xc3\xa4 23 runkosarjaottelussa tehot 4+4=8 sek\xc3\xa4 11 playoff-ottelussa tehot 1+2=3. Franssila voitti kauden p\xc3\xa4\xc3\xa4tteeksi Mestis-pronssia._NEWLINE_Kaudeksi 2014\xe2\x80\x932015 Franssila teki vuoden mittaisen sopimuksen TuTon kanssa. Tammikuussa 2015 h\xc3\xa4nen ilmoitettiin siirtyv\xc3\xa4n loppukauden ajaksi Peliittoihin. Kaudeksi 2015\xe2\x80\x932016 Franssila siirtyi vuoden mittaisella sopimuksella Mestiksen nousijajoukkue Kokkolan Hermeksen riveihin. H\xc3\xa4n oli tehoilla 6+19=25 joukkueen eniten maaleja tehnyt puolustaja Ossi Ikosen kanssa ja toiseksi tehokkain puolustaja h\xc3\xa4nen j\xc3\xa4lkeens\xc3\xa4. Franssila sijoittui Mestiksen puolustajien pistep\xc3\xb6rssiss\xc3\xa4 seitsem\xc3\xa4nneksi._NEWLINE_Franssila voitti kaudella 2016\xe2\x80\x932017 koko Mestiksen puolustajien piste- ja sy\xc3\xb6tt\xc3\xb6p\xc3\xb6rssin tehoilla 4+37=41, joilla h\xc3\xa4n jakoi koko sarjan sy\xc3\xb6tt\xc3\xb6p\xc3\xb6rssin toisen sijan KeuPa HT:n Samuel Salosen kanssa ja pistep\xc3\xb6rssin yhdeks\xc3\xa4nnen sijan joukkuetoverinsa Kristian Kankaan kanssa. Franssila oli my\xc3\xb6s Hermeksen paras sy\xc3\xb6tt\xc3\xa4j\xc3\xa4 ja toiseksi paras pistemies Kankaan kanssa. H\xc3\xa4n voitti my\xc3\xb6s joukkueen sis\xc3\xa4isen tehotilaston lukemalla +20. Franssila valittiin kauden p\xc3\xa4\xc3\xa4tteeksi Mestiksen ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Joulukuussa 2016 h\xc3\xa4n pelasi kaksi ottelua lainalla Hermeksen yhteisty\xc3\xb6seurassa, SM-liigajoukkue Vaasan Sportissa, jolta oli sivussa mm. maajoukkuekutsun vuoksi Ari Gr\xc3\xb6ndahl._NEWLINE_Kaudeksi 2017\xe2\x80\x932018 Franssila siirtyi 1+1-vuotisella sopimuksella Mestis-joukkue Espoo Unitediin. H\xc3\xa4n teki kuitenkin 11 pelaamassaan runkosarjaottelussa vain kolme tehopistett\xc3\xa4, kunnes Franssilan sopimus purettiin yhteisymm\xc3\xa4rryksess\xc3\xa4 joulukuussa 2017. Pian t\xc3\xa4m\xc3\xa4n j\xc3\xa4lkeen h\xc3\xa4n siirtyi loppukauden sopimuksella Iso-Britannian EIHL-liigan Sheffield Steelersiin. Kaudeksi 2018\xe2\x80\x932019 Franssila siirtyi vuoden mittaisella sopimuksella monikansallisen Erste Ligan unkarilaisjoukkue Duna\xc3\xbajv\xc3\xa1rosi Ac\xc3\xa9lbik\xc3\xa1kiin. Joukkuetta valmentaa h\xc3\xa4nelle Hermeksest\xc3\xa4 tuttu Antti Karhula.'